钦定古今图书集成/明伦汇编/交谊典/第081卷 > 性理会通 > 《人伦》
## 钦定古今图书集成/明伦汇编/交谊典/第081卷 > 性理会通 > 《人伦》

问：“某与人居，视其有过而不告，则于心有所不安。告
之而人不受，则奈何？”曰：“与之处而不告其过，非忠也。
要使诚意之交通在于未言之前，则言出而人信矣。
不信，诚不至也。”

五峰胡氏曰：“能攻人实病者至难也，能受人实攻者
为尢难。人能攻我实病，我能受人实攻，朋友之义其
庶几乎！不然，其不相陷而为小人者几希矣。”

鲁斋许氏曰：“凡求益之道，在于能受尽言。或议论经
旨有见不到，或撰文字有所未工，以至凡在己者或
有未善，人能为我尽言之，我则致恭尽礼，虚心而纳
之。果有可从，则终身服膺而不失；其或不可从，则退
而自省也。”